Demi Lee, Riaan wedywer om no. 1-plek op Top-20Demi Lee Moore. (Foto: Willem Botha) Die Heuwels Fantasties het ŉ goeie week agter die rug met die bekendstelling van hulle nuwe enkelsnit “Hardloop weg”. Dié snit betree vandeesweek die Maroela Media Afrikaanse Top-20 in die 19de plek. Die musiekvideo van die liedjie is ook reeds meer as 12 000 keer op YouTube gekyk. Demi Lee Moore het verlede week die no. 1-posisie beklee met “Maak my jou tequila”, maar val hierdie week terug na die 2de plek. Sy het die afgelope naweek tydens haar 31ste verjaarsdagvieringe op Melkbosstrand verloof geraak aan die beroepsmusikant Barthlo Visagie. Riaan Benadé, wat al voorheen vier agtereenvolgende weke lank in die eerste plek was, kraai vandeesweek weer koning met “Gooi nog ŉ whisky”. In vandeesweek se Maroela Media Afrikaanse Top-20 is daar vier snitte wat styg, nege wat daal, ses wat onveranderd bly en een nuwe enkelsnit wat die top-20 betree.